*PRÍLOHA č. 1*

*k Schéme štátnej pomoci pre investície do zariadení spoločných vyšetrovacích a liečebných zložiek v rámci* *digitalizácie v zdravotníctve, psycho-sociálnych centier a psychiatrických stacionárov
z prostriedkov Plánu obnovy a odolnosti SR*

*Schéma štátnej pomoci vo forme náhrady za služby všeobecného hospodárskeho záujmu*

*č. ŠP SVHZ – 3/2022*

***Metodika pre stanovenie výšky náhrady poskytovanej zo zdrojov POO SR a štátneho rozpočtu SR
(ŠP SVHZ pre investície do*** ***zariadení spoločných vyšetrovacích a liečebných zložiek v rámci digitalizácie v zdravotníctve, PSYCHO-SOCIÁLNYCH CENTIER A PSYCHIATRICKÝCH STACIONÁROV z POO SR)***

***v nadväznosti na Rozhodnutie Komisie č. 2012/21/EÚ z 20.12.2011 o uplatňovaní článku 106 ods. 2 Zmluvy o fungovaní EÚ na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu***

1. **ÚVOD**

Ministerstvo zdravotníctva SR poskytuje finančné prostriedky z rozpočtovej kapitoly Ministerstva zdravotníctva SR a z prostriedkov Plánu obnovy a odolnosti SR ako štátnu pomoc vo forme náhrady za služby vo verejnom záujme v súlade s Rozhodnutím Komisie č. 2012/21/EU z 20.12.2011 o uplatňovaní článku 106 ods. 2 Zmluvy o fungovaní EÚ na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu (ďalej len „rozhodnutie Komisie č. 2012/21/EÚ“).

Definícia služby všeobecného hospodárskeho záujmu

Pod pojmom „služby vo verejnom záujme“ je v zmysle rozhodnutia Komisie č. 2012/21/EÚ možné rozumieť služby všeobecného hospodárskeho záujmu, v podmienkach zdravotníctva poskytovanie zdravotnej a dlhodobej starostlivosti v zdravotníckom zariadení ambulantnej zdravotnej starostlivosti alebo v zdravotníckom zariadení ústavnej zdravotnej starostlivosti.

Pre účely tejto schémy sa za službu všeobecného hospodárskeho záujmu (SVHZ) týmto určuje služba súvisiaca s poskytovaním ambulantnej zdravotnej starostlivosti regulovanej ustanovením § 4 ods. 1 a definovanú v § 7 ods. 1 písm. a) bod 3. a § 8 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a prevádzkovanej v zariadeniach ambulantnej zdravotnej starostlivosti podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve v znení neskorších predpisov (ďalej len "zákon o poskytovateľoch zdravotnej starostlivosti“), konkrétne podľa § 7 ods. 3 písm. a) bod 2 špecializovaná ambulancia, špecializované ambulancie podľa prílohy č. 1a zákona o poskytovateľoch zdravotnej starostlivosti (špecializácie podľa prílohy 1a: 36. psychiatrická ambulancia, 37. ambulancia detskej psychiatrie, 38. ambulancia klinickej psychológie, 40. ambulancia liečebnej pedagogiky), § 7 ods. 3 písm. b) zariadenie na poskytovanie jednodňovej starostlivosti, § 7 ods. 3 písm. c) stacionár a § 7 ods. 3 písm. f) zariadenie spoločných vyšetrovacích a liečebných zložiek (SVALZ).

V zmysle článku 5 rozhodnutia Komisie č. 2012/21/EÚ nesmie byť výška poskytnutej náhrady prijímateľovi pomoci[[1]](#footnote-1) vyššia, ako je nevyhnutné na pokrytie nákladov vzniknutých pri plnení záväzkov služby vo verejnom záujme, so zohľadnením relevantných príjmov a primeraného zisku z akéhokoľvek vlastného kapitálu nevyhnutného na plnenie týchto záväzkov.

Ministerstvo zdravotníctva SR, ako poskytovateľ náhrady (ďalej len „poskytovateľ“) musí zabezpečiť, aby neboli udeľované vyššie náhrady, ako je stanovené v článku 5 rozhodnutia Komisie č. 2012/21/EÚ.

Posledný vývoj práva Európskej únie (EÚ) v oblasti štátnej pomoci[[2]](#footnote-2) nasvedčuje, že EÚ považuje sociálne a zdravotné služby za služby všeobecného hospodárskeho záujmu a upravuje ich financovanie v osobitnom režime, ktorý zabezpečí ich zlučiteľnosť so spoločným trhom. To, či poskytovanie určitej sociálnej služby, resp. zdravotnej starostlivosti predstavuje ekonomickú (hospodársku) činnosť, je potrebné posúdiť v závislosti od spôsobu jej organizácie v rámci daného členského štátu. „Aby sa určitá služba mohla považovať za hospodársku / ekonomickú činnosť, na ktorú sa vzťahujú ustanovenia o vnútornom trhu (voľný pohyb služieb a sloboda usadiť sa), je základným predpokladom to, že je poskytovaná za odplatu. Za službu však nemusia nevyhnutne platiť príjemcovia služieb. Ak poskytovatelia zdravotnej starostlivosti poskytujú zdravotnú starostlivosť za odplatu, či už zaplatenú priamo zo strany pacientov alebo z iných zdrojov (platby zo zdravotných poisťovní), poskytovanie tejto zdravotnej starostlivosti je možné považovať za hospodársku činnosť.“.

Rozhodnutie Komisie č. 2012/21/EÚ sa okrem iného uplatňuje na štátnu pomoc vo forme náhrady za služby vo verejnom záujme udelenej podnikom v súvislosti so službami všeobecného hospodárskeho záujmu (ďalej aj „SVHZ“) v zmysle čl. 106 ods. 2 Zmluvy o fungovaní EÚ ak:

* ide o náhradu za poskytovanie služieb všeobecného hospodárskeho záujmu, ktoré spĺňajú základné sociálne potreby, pokiaľ ide o zdravotnú a dlhodobú starostlivosť, starostlivosť o dieťa, prístup a reintegráciu na trh práce, sociálne bývanie a starostlivosť o zraniteľné skupiny a sociálne začlenenie týchto skupín[[3]](#footnote-3).
* prijímateľ pomoci je poverený poskytovaním služieb všeobecného hospodárskeho záujmu a obdobie trvania poverenia nepresiahne 10 rokov, okrem prípadov ak sa od poskytovateľa služby vyžaduje významná investícia, ktorú treba počas dlhšieho obdobia amortizovať v súlade so všeobecne uznávanými účtovými zásadami[[4]](#footnote-4).
1. **METODIKA PRE URČENIE VÝŠKY NÁHRADY**

Poskytovateľ poskytne prijímateľovi pomoci podľa schémy prostriedky mechanizmu na podporu obnovy a odolnosti (ďalej aj „prostriedky mechanizmu“) na oprávnené výdavky na realizáciu investície nevyhnutnej pre poskytovanie SVHZ.

Primeraná náhrada nesmie presiahnuť sumu potrebnú na pokrytie čistých nákladov na SVHZ podľa bodu 1 tejto metodiky, ktoré sú potrebné na poskytovanie tejto SVHZ, preukázateľne s ňou súvisia plus primeraný zisk a ich výška musí byť vypočítaná v súlade s nižšie uvedenou metodikou výpočtu. Náklady, ktoré vzniknú počas poskytovania SVHZ, musia byť uznané za oprávnené výdavky v súlade s článkom I. schémy.

Poskytovateľ zodpovedá za udelenie náhrady v súlade s článkom 5 rozhodnutia Komisie č. 2012/21/EÚ, podľa ktorého **výška oprávnenej náhrady za službu všeobecného hospodárskeho záujmu nepresiahne sumu potrebnú na pokrytie čistých nákladov na službu všeobecného hospodárskeho záujmu, ktoré vznikli pri plnení záväzkov služieb vo verejnom záujme a primeraný zisk.**

**Výška oprávnenej náhrady za SVHZ** = Čisté náklady na SVHZ + Primeraný zisk

Výška oprávnenej náhrady na SVHZ sa vypočíta podľa vzorca:

**Čisté náklady na SVHZ** = Náklady na SVHZ - Príjem za SVHZ

Náklady na SVHZ = *celkové hrubé náklady potrebné na poskytovanie SVHZ počas doby trvania poverenia[[5]](#footnote-5)*

Príjem za SVHZ = *celý príjem získaný za SVHZ v rámci trvania poverenia*

Náklady, ktoré sa zohľadňujú, zahŕňajú všetky náklady, ktoré vznikli počas poskytovania služby všeobecného hospodárskeho záujmu, ako je definovaná v bode 1 tejto metodiky, a to za nasledovných podmienok:

1. Ak sú všetky činnosti prijímateľa obmedzené na službu všeobecného hospodárskeho záujmu, výkonom ktorej je poverený v rámci projektu, zohľadnia sa všetky jeho náklady.

2. Ak prijímateľ vykonáva aj činnosti, ktoré nespadajú do rozsahu služby všeobecného hospodárskeho záujmu, vykonávaním ktorej je poverený v rámci projektu, zohľadnia sa len náklady súvisiace so službou všeobecného hospodárskeho záujmu.

Náklady pridelené na službu všeobecného hospodárskeho záujmu pokrývajú len náklady vzniknuté pri poskytovaní služby všeobecného hospodárskeho záujmu do výšky stanovenej v článku I. a K. schémy, preukázateľne súvisia so službou všeobecného hospodárskeho záujmu.

Primeraným ziskom je miera rentability kapitálu, ktorá nepresahuje príslušnú swapovú mieru zvýšenú o prémiu vo výške 100 bázických bodov. Relevantná swapová úroková miera je swapová úroková miera, ktorej splatnosť a mena zodpovedajú trvaniu a mene poverovacieho aktu[[6]](#footnote-6). V prípade, ak je vlastné imanie v overovanom roku nižšie ako 0 EUR, tak primeraný zisk je 0 EUR.

**V prípade, ak je v čase skončenia doby trvania poverenia zostatková hodnota majetku podľa daňových odpisov nenulová, a doba trvania poverenia nie je predĺžená na ďalšie obdobie, zostatková hodnota majetku nadobudnutého realizáciou investície je považovaná za nadmernú náhradu. Túto zostatkovú hodnotu je prijímateľ povinný vrátiť poskytovateľovi formou úhrady peňažných prostriedkov, alebo formou vrátenia majetku nadobudnutého realizáciou podporenej investície.**

1. **KONTROLA NADMERNEJ NÁHRADY (OPRÁVNENÁ VÝŠKA prostriedkov mechanizmu)**

Je potrebné zabezpečiť, aby náhrada poskytnutá za služby všeobecného hospodárskeho záujmu spĺňala požiadavky stanovené v rozhodnutí Komisie č. 2012/21/EÚ, a najmä aby prijímateľovi pomoci nebola poskytnutá vyššia náhrada (nadmerná náhrada), ako je stanovená v rozhodnutí Komisie č. 2012/21/EÚ.

Ministerstvo zdravotníctva SR, ako poskytovateľ náhrady a vykonávateľ schémy musí zabezpečiť, aby neboli udeľované vyššie náhrady, ako je stanovené v článku 5 rozhodnutia Komisie č. 2012/21/EÚ a za tým účelom vykonáva overovanie nadmernej náhrady podľa tejto metodiky.

Predkladanie kontrolného výpočtu nadmernej náhrady podľa *Prílohy 1 Metodiky* a primeranosť výšky náhrady za SVHZ bude zo strany poskytovateľa predmetom kontroly, ktorá sa bude vykonávať každý rok počnúc rokom ukončenia realizácie investičnej fázy projektu[[7]](#footnote-7), ale nie neskôr ako tri roky po nadobudnutí účinnosti Zmluvy o poskytnutí prostriedkov mechanizmu na podporu obnovy a odolnosti (Zmluva o PPM) a na konci obdobia poverenia[[8]](#footnote-8).

V prípade, ak bola prijímateľovi pomoci poskytnutá nadmerná náhrada, poskytovateľ požiada prijímateľa o vrátenie celej výšky nadmerne poskytnutej náhrady, ktorú je prijímateľ povinný v zmysle článku P. ods. 7 schémy vrátiť poskytovateľovi, ktorý poskytol prijímateľovi prostriedky mechanizmu.

1. **ZÁVEREČNÉ USTANOVENIA**

Táto metodika nadobúda platnosť a účinnosť dňom uverejnenia schémy v Obchodnom vestníku.

Súčasťou metodiky je výpočet náhrady poskytovanej zo zdrojov POO SR a štátneho rozpočtu SR v nadväznosti na rozhodnutie Komisie č. 2012/21/EÚ, ktorý tvorí *Prílohu 1 Metodiky*.

*Príloha 1 k Metodike pre stanovenie výšky náhrady poskytovanej zo zdrojov POO SR a štátneho rozpočtu SR (ŠP SVHZ pre investície do zariadení spoločných vyšetrovacích a liečebných zložiek* *v rámci digitalizácie v zdravotníctve, psycho-sociálnych centier a psychiatrických stacionárov z POO SR)*

**KONTROLA NÁHRADY POSKYTOVANEJ ZO ZDROJOV POO SR A ŠTÁTNEHO ROZPOČTU SR V NADVÄZNOSTI NA ROZHODNUTIE KOMISIE č. 2012/21/EÚ Z 20. DECEMBRA 2011**

**FINANČNÝ VÝKAZ (pre všetky právne formy žiadateľov o príspevok)**

pre kontrolu poskytnutej náhrady za služby všeobecného hospodárskeho záujmu

|  |  |
| --- | --- |
| **Identifikácia žiadateľa**  |  |
|  |  |  |
| Názov žiadateľa/prijímateľa:  |
| IČO:  |
|  |  |  |
| **1. NÁKLADY / VÝDAVKY** | **Suma v EUR**  |
| **Náklady na činnosti SVHZ** |  |
| **Náklady na činnosti okrem SVHZ**  |  |
| **NÁKLADY CELKOM (kontrola na účtovnú závierku)**  | **0** |
|  |  |  |
| **2. VÝNOSY / PRÍJMY** | **Suma v EUR** |
| **Výnosy/príjmy z činnosti SVHZ** |  |
| **Výnosy/príjmy z činnosti okrem SVHZ**  |  |
| **VÝNOSY/PRÍJMY CELKOM (kontrola na účtovnú závierku)**  | **0** |
|  |  |
| **3. ZISK** | **Suma v EUR** |
| **Zisk z činnosti SVHZ** |  |
| **Zisk z činnosti okrem SVHZ**  |  |
| **ZISK CELKOM (kontrola na účtovnú závierku)**  | **0** |
|  |  |
| **4. Primeraný zisk za výkon SVHZ** | **Suma v EUR alebo %** |
| **Vlastný kapitál (EUR)** |  |
| **Swapová úroková sadzba (%)** |  |
| **Primeraný zisk (EUR)***(Vlastný kapitál \* (swapová úroková sadzba + 100 bázických bodov))(V prípade ak je hodnota vlastného kapitálu <=0 EUR, primeraný zisk =0 EUR)* |  |
|  |  |  |
| **5. Zostatková hodnota** | **Suma v EUR** |
| **Zostatková hodnota majetku nadobudnutého realizáciu podporenej investície nevyhnutnej pre poskytovanie SVHZ***(Vypĺňa sa len v prípade, že poverenie nebolo predĺžené a zostatková hodnota majetku podľa daňových odpisov je nenulová, v poslednom roku poverenia. V iných prípadoch sa nevypĺňa.)* |  |
|  |  |  |
| **Výška pokrytia nákladov za SVHZ a primeraného zisku / nadmerná náhrada**  | **0** |

1. Oprávnení prijímatelia pomoci sú definovaní v tejto schéme v článku F. Prijímatelia pomoci. [↑](#footnote-ref-1)
2. Oznámenie Komisie 2012/C 8/03 Rámec Európskej únie pre štátnu pomoc vo forme náhrady za služby vo verejnom záujme (2011) [↑](#footnote-ref-2)
3. Článok 2 ods. 1 písm. c) rozhodnutia Komisie č. 2012/21/EÚ [↑](#footnote-ref-3)
4. Článok 2 ods. 2) rozhodnutia Komisie č. 2012/21/EÚ [↑](#footnote-ref-4)
5. Vrátane daňových odpisov podporenej investície [↑](#footnote-ref-5)
6. <https://competition-policy.ec.europa.eu/state-aid/legislation/sgei/swap-rate-proxies_en> [↑](#footnote-ref-6)
7. Ukončenie realizácie investičnej fázy projektu je dátumom zaradenia investície od majetku a začatím odpisovania. V prípade, že bude investícia zaraďovaná do majetku postupne; bude sa pre účel tejto metodiky za ukončenie investičnej fázy projektu považovať zaradenie prvej časti do majetku. [↑](#footnote-ref-7)
8. Dobu trvania poverenia obsahuje Zmluva o PPM. V prípade, kedy je obdobie trvania poverenia kratšie ako tri roky, poskytovateľ vykoná kontrolu nadmernej náhrady na konci obdobia poverenia. [↑](#footnote-ref-8)